S-337/2009

Mál þetta, sem þingfest var 3. september sl. og dómtekið sama dag, var höfðað með ákæru lögreglustjórans á Selfossi, dagsettri 1. júlí 2009, á hendur P-kk-þgf S-kk-þgf G-kk-þgf, kt. 000000-0000, Bugðulæk 9, Reykjavík,

I.

„fyrir þjófnað og eignaspjöll

með því að hafa, að kvöldi mánudagsins 17. nóvember 2008 brotist inn í veitingastaðinn Hafið Bláa, við Óseyrartanga í Ölfusi, með því að brjóta gler úr glugga á vesturhlið hússins, fara þar inn og stela 5 flöskum af sterku áfengi af bar veitingastaðarins og fyrir að hafa skömmu síðar sparkað fast í vængjahurð er var á milli eldhúss og veitingasalar með þeim afleiðingum að hún brotnaði.

Teljast brot ákærða varða við 244. gr. og 1. mgr. 257. gr. almennra hegningarlaga nr. 19,1940.

II.

fyrir umferðarlagabrot

með því að hafa, skömmu eftir að atburðir samkvæmt ákærulið I áttu sér stað, ekið bifreiðinni OY-337 frá innbrotsvettvangi, án þess að hafa ökuskírteini meðferðis, undir áhrifum áfengis (vínandamagn í blóði 1,48‰) og óhæfur til að stjórna ökutækinu örugglega vegna áhrifa amfetamíns og tetrahýdrókannabínóls, um Eyrarbakkaveg þar til lögregla stöðvaði akstur ákærða við gatnamót Eyrarbakkavegar og Þorlákshafnarvegar í Ölfusi.

Telst brot ákærða varða við 1. mgr. 48. gr., 1. mgr., sbr. 3. mgr. 45. gr. og 1. mgr., sbr. 2. mgr. 45. gr. a. umferðarlaga nr. 50,1987, sbr. 5. gr. laga nr. 66,2006, sbr. 1. mgr. 100. gr. umferðarlaga nr. 50,1987.

Þess er krafist að ákærði verði dæmdur til refsingar, til sviptingar ökuréttar frá 25. nóvember 2009 að telja, samkvæmt 101. og 102. gr. umferðarlaga nr. 50,1987, sbr. lög nr. 44,1993, lög nr. 57,1997, lög nr. 23,1998, lög nr. 132,2003 og lög nr. 84,2004, og til greiðslu sakarkostnaðar.

Einkaréttarkrafa:

Í málinu gerir Ó-kk-nf H-kk-nf kröfu f.h. Hafsins Bláa ehf., kt. 000000-0000, um að ákærða verði gert að greiða skaðabætur samtals að fjárhæð kr. 179.000, vegna ákæruliðar I.“

Ákærði kom fyrir dóminn og játaði brot sín fyrir dóminum. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar. Verjandi ákærða krafðist vægustu refsingar sem lög leyfa auk þóknunar og að hún yrði greidd úr ríkissjóði. Ákærði mótmælti bótakröfunni sem órökstuddri og krafðist þess að henni yrði vísað frá dómi.

Samkvæmt sakavottorði, sem liggur fyrir í málinu, á ákærði nokkurn brotaferil að baki frá árinu 1995. Hefur honum fimm sinnum áður verið gerð refsing fyrir auðgunarbrot og fleiri brot gegn hegningarlögum auk þess að hafa brotið gegn umferðarlögum. Ákærða hefur sex sinnum verið gerð fangelsisrefsing frá árinu 1995, samtals fjögur og hálft ár. Síðast var ákærða gerð refsing fyrir auðgunarbrot þann 20. maí 2008 en þá var ákærði dæmdur í tíu mánaða fangelsi fyrir brot gegn 244. gr. 248. og 1. mgr. 259. gr. almennra hegningarlaga. Voru í þeim dómi eftirstöðvar refsingar frá dómi 13. júní 2005, 210 dagar, dæmdar upp þar sem ákærði hafði rofið reynslulausn fyrri dóms. Brot þau sem ákærði hefur verið sakfelldur fyrir nú, framdi hann áður en hann gekkst undir sátt þann 25. mars 2009 fyrir ölvunarakstur en þá var ákærða gert að greiða 105.000 krónur í sekt og hann sviptur ökurétti í átta mánuði. Verður ákærða því gerður hegningarauki nú samkvæmt reglum 78. gr. almennra hegningarlaga nr. 19/1940.

Í matsgerð Rannsóknastofu Háskóla Íslands í lyfja- og eiturefnafræði, dagsettri 1. desember 2008, kemur fram að í þvagi ákærða hafi fundist amfetamín og tetrahýdrókannabínólsýra. Amfetamín og tetrahýdrókannabínól hafi ekki verið í mælanlegu magni í blóðinu.

Er refsing ákærða ákveðin fangelsi í tvo mánuði. Með hliðsjón af sakaferli ákærða þykja ekki vera skilyrði til að skilorðsbinda refsinguna. Þá skal ákærða gert að greiða 100.000 krónur í sekt í ríkissjóð, til viðbótar þeirri sekt er ákærða var gert að greiða með sáttinni 25. mars 2009, innan fjögurra vikna frá birtingu dóms þessa en sæta ella fangelsi í átta daga. Einnig ber að svipta ákærða ökurétti í átta mánuði til viðbótar þeirri ökuréttarsviptingu sem honum var gert að sæta með sáttinni þann 25. mars 2009. Að þessum niðurstöðum fengnum skal ákærði dæmdur til að greiða allan sakarkostnað sem er samkvæmt yfirliti 138.863 krónur vegna blóðrannsóknar og matsgerðar. Þá ber að dæma ákærða til að greiða þóknun skipaðs verjanda síns, H-kk-ef B-kk-ef héraðsdómslögmanns, 69.720 krónur, allt að meðtöldum ferðakostnaði og virðisaukaskatti.

Einkaréttarkrafa.

Í málinu er gerð krafa um að ákærði greiði bótakrefjanda 179.000 krónur í skaðabætur vegna ákæruliðar I. Í gögnum málsins er að finna bótakröfu vegna eignaspjalla á húsnæðinu og þjófnaðar á áfengi. Til stuðnings kröfunni vegna eignaspjalla er yfirlit tjónþola um áætlaðan kostnað, samtals 179.403 krónur, og sundurliðast þannig:

Eldvarnarhurð: 80.000 krónur. Viðgerð á glugga og til bráðabirgða á hurð: 16.247 krónur. Gluggi, 10.691 króna. Vín, 29.265 krónur og starfskostnaður 43.200 krónur. Til stuðnings kröfunni um eldvarnarhurð liggur í málinu óundirritað blað frá Fagus ehf. þar sem segir að hurðarfleki með brunakröfu og gleri ísett kosti 80.000 krónur með virðisaukaskatti. Til stuðnings kröfunni um viðgerð á glugga og bráðabirgðahurð, 16.247 krónur, er vinnuseðill, dagsettur 20. nóvember 2008. Til stuðnings kröfunni um bætur fyrir vín er yfirlit yfir verð á vodka, tveimur tegundum af gini, viskí, kahlúa og rommi, samtals 29.265 krónur. Ekkert er að finna í gögnum málsins hversu mikið vín ákærði tók en í lögregluskýrslu, þann 18. nóvember sl., segir hann það vel geta passað að hann hafi tekið fimm áfengisflöskur en tvær af flöskunum hafi verið tómar og tveimur flöskum hafi hann hent út úr bifreiðinni þegar hann var stöðvaður af lögreglu. Til stuðnings kröfunni um starfskostnað er samantekt frá tjónþola samtals 43.200 krónur, órökstudd að öðru leyti. Bótakrafan er samtals að fjárhæð 179.000 krónur. Verður að taka undir þau sjónarmið verjanda ákærða að bótakrafan sé svo órökstudd að vísa beri henni frá dómi. Í gögnum málsins er þó að finna reikninga vegna vinnu við rúðu, að fjárhæð 16.247 krónur, og kaupa á rúðu, að fjárhæð 10.691 króna, samtals 26.938 krónur. Verður ákærði dæmdur til að greiða tjónþola þá fjárhæð. Ekki er gerð krafa um dráttarvexti.

G-kk-nf Ö-kk-nf J-kk-nf, fulltrúi sýslumannsins á Selfossi, sótti mál þetta.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, P-kk-nf S-kk-nf G-kk-nf, sæti fangelsi í tvo mánuði.

Ákærði greiði 100.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í átta daga.

Ákærði er sviptur ökurétti í átta mánuði frá 25. nóvember 2009.

Ákærði greiði allan sakarkostnað, samtals 208.583 krónur, þar með talda þóknun skipaðs verjanda síns, H-kk-ef B-kk-ef héraðsdómslögmanns, 69.720 krónur að meðtöldum ferðakostnaði og virðisaukaskatti.

Ákærði greiði Hafinu Bláa ehf., kt. 000000-0000, 26.938 krónur.

Á-kvk-nf G-kvk-nf.